Ondersoek na polisievrou wat verdagte glo help ontsnapSers. Riana Keka. Foto: SAPS (Twitter) ŉ Polisievrou van Potchefstroom in Noordwes is in hegtenis geneem nadat sy na bewering ŉ vermeende reeksmisdadiger gehelp het om uit aanhouding te ontsnap. Sers. Riana Keka is tans uit op borgtog van R1 000 en sal op 10 Januarie weer in die Potchefstroom-landdroshof verskyn. Sy staan tereg op aanklagte van korrupsie, afpersing, meineed, regsverydeling en hulpverlening aan ŉ verdagte om uit wettige aanhouding te ontsnap. Lt.kol. Adele Myburgh, woordvoerder van die polisie, sê Keka is intussen verplaas, maar sy wou nie bekendmaak waarheen nie. “Sy was voorheen in die speurdiens en werk nou nie meer daar nie, maar ek kan haar nie blootstel deur te veel inligting bekend te maak nie aangesien die departementele ondersoek nog aan die gang is,” sê Myburgh. Op ŉ vraag hoekom Keka nie voorlopig geskors is nie, sê Myburgh die departement het streng dissiplinêre prosesse wat gevolg moet word. Die ondersoek na die saak sal dus eers afgehandel moet word voordat daar op moontlike skorsing of ontslag besluit kan word. Volgens Myburgh word daar beweer Keka het vir Thabang Moloi (25) gehelp om te ontsnap toe sy hom tussen polisieselle vervoer het. Moloi is intussen weer in hegtenis geneem en het verlede week in die hof verskyn op aanklag van ontsnapping uit wettige aanhouding. Moloi staan reeds tereg op 20 ander ernstige aanklagte, onder meer moord, verkragting, ontvoering en motorkaping. Hy sal in aanhouding bly tot sy volgende hofverskyning. Myburgh sê die kwessie of daar enige verbintenis tussen Keka en Moloi is, sal deel vorm van die ondersoek.